Diari Oficial de la Generalitat Valenciana


Sumari del DOGV 7758, del 12-04-2016 (2016/2382)

DECRET 37/2016, de 8 d'abril, pel qual es modifica el Decret 112/2015, de 17 de juliol, del Consell, pel qual crea l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/04/08/37/dof/vci/html**

### Dades del document

Número de DOGV
:   7758

Data del DOGV
:   12-04-2016

Secció del DOGV
:   I. DISPOSICIONS GENERALS

Número del document
:   2016/2382


Data del document
:   08-04-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 37/2016, de 8 d'abril, pel qual es modifica el Decret 112/2015, de 17 de juliol, del Consell, pel qual crea l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana. [2016/2382]  
PREÀMBUL  
  
Per mitjà del Decret 112/2015, de 17 de juliol, del Consell, es va crear l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana ?l'acrònim del qual és ACC-RTV?, com a òrgan col·legiat consultiu i de participació institucional de la Generalitat, adscrit a la Presidència.  
La composició d'ACC-RTV s'estableix en l'article 5 de l'esmentat decret, i figura com a òrgan una Vicepresidència Executiva assumida per José María Vidal Beltrán, director del Departament de Dret Constitucional, Ciència Política i de l'Administració de la Universitat de València-Estudi General.  
El Consell, per mitjà del Decret 183/2015, de 16 d'octubre, va aprovar el cessament, a petició pròpia, del vicepresident executiu de l'ACC-RTV, i el va nomenar, tot seguit, en virtut del Decret 184/2015, de 16 d'octubre, secretari autonòmic de Comunicació, de la Presidència de la Generalitat.  
Sense perjudici d'això, el passat 24 de febrer de 2016, Les Corts van aprovar la Resolució 150/IX, sobre la contractació d'obres, serveis i subministraments per a la preparació dels diferents serveis que han d'integrar el model públic de RTVV, determinant, entre altres qüestions, que s'elimine la Vicepresidència Executiva de l'esmentat Consell.  
  
En virtut d'això, de conformitat amb el que preveu l'article 12 de la Llei 5/1983, de 30 de desembre, de la Generalitat, del Consell, a proposta del president de la Generalitat i amb la deliberació prèvia del Consell, en la reunió del dia 8 d'abril de 2016,  
  
  
DECRETE  
  
Article únic. Modificació dels articles 5, 6 i 9 del Decret 112/2015, de 17 de juliol, del Consell, pel qual es crea l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana  
Es modifiquen els articles 5, 6 i 9 del Decret 112/2015, de 17 de juliol, del Consell, pel qual es crea l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana, amb la redacció que figura en l'annex.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 8 d'abril de 2016  
  
El president de la Generalitat,  
XIMO PUIG I FERRER  
  
  
  
ANNEX  
Nova redacció dels articles 5, 6 i 9 del Decret 112/2015, de 17 de juliol, del Consell, pel qual es crea l'Alt Consell Consultiu de Radiodifusió, Televisió i Altres Mitjans de Comunicació, per al desplegament de l'article 56 de l'Estatut d'Autonomia de la Comunitat Valenciana  
  
1. L'article 5 queda redactat com segueix:  
  
«Article 5. Composició de l'ACC-RTV  
1. L'ACC-RTV es constituirà com a òrgan col·legiat i comptarà amb els membres següents:  
a) La Presidència, que correspondrà a la persona titular de la Secretaria Autonòmica de Comunicació.  
b) Un màxim de set vocals, i els seus respectius suplents, designats i cessats lliurement per la persona que ocupe la Presidència, entre els que hauran de figurar representants de l'Administració amb competències en la matèria, i també representants dels treballadors i dels empresaris del sector audiovisual, de les universitats i investigadors sobre aquestes matèries, i dels diversos col·lectius de periodistes, productors, guionistes, i qualsevol altre col·lectiu relacionat amb el sector audiovisual.  
  
c) La Secretaria, que serà exercida pel funcionari o la funcionària de la Secretaria Autonòmica de Comunicació que designe el seu titular.  
2. La condició de vocal de l'ACC-RTV és compatible amb l'exercici simultani d'altres dedicacions professionals.  
3. Les funcions que desenvolupen els membres de l'ACC-RTV no seran retribuïdes, sense perjudici de les indemnitzacions a què tinguen dret com a conseqüència de la seua assistència a les reunions del Consell o per la realització de les comeses especials que els corresponguen o els siguen encarregades.»  
  
2. L'article 6 queda amb la redacció següent:  
  
«Article 6. De la Presidència  
Correspon a la Presidència:  
a) Convocar i presidir les reunions o els grups de treball que puguen constituir-se per a dur a terme les actuacions que resulten necessàries per a aconseguir l'objectiu previst.  
b) Proposar els mecanismes de coordinació i d'impuls de les actuacions de l'Administració de la Generalitat, així com de les entitats del seu sector públic instrumental, per al desplegament de l'article 56 de l'Estatut d'Autonomia de la Comunitat Valenciana i, en especial, per al compliment de les comeses detallades en l'article 3 d'aquest decret.  
  
c) Totes aquelles funcions que li encarregue o delegue la persona titular de la Presidència de la Generalitat.»  
  
3. L'article 9 queda literalment de la manera següent:  
  
«Article 9. Oficina de l'ACC-RTV  
L'ACC-RTV estarà assistit, per a l'exercici de les seues funcions, per una oficina que comptarà amb el necessari suport administratiu i material. Aquesta oficina es conformarà per mitjà de l'adscripció dels recursos humans i materials que siguen necessaris, dels programes pressupostaris corresponents a la Secretaria Autonòmica de Comunicació.»


Còpia Permalink ELI